**MALI GNOM ZATVOREN U DOM**

**Susan Perrow - ožujak 2020**

*Ova je priča napisana za rad s malom djecom (preporučena dob 3-5 godina) koja moraju ostati kod kuće za vrijeme trenutne pandemije korona virusa, ili kojima je njihova sloboda ozbiljno promijenjena (npr. možda mogu ići u vrtić, ali ne mogu posjećivati posebna okupljanja, festivale, zabave ili događanja). Pjesma na kraju ostavljena je otvorenom kako bi odgojitelji i roditelji kreirali još stihova s dječjim idejama. Priča se može promijeniti / urediti da odgovara različitim situacijama – npr. umjesto Majke stabla može biti Otac stablo ili Baka stablo ili Djed stablo, ili možda želite izostaviti dio o ''vrtiću za gnome''. I glavni se lik može promijeniti (npr. umjesto da koristite gnoma može to biti priča o malom mišu zatvorenom u nišu, ili o tome kako je ptičica mala u gnijezdu ostala).*

\*\*\*

Mali je gnom bio zbunjen.

Zašto je morao ostati doma?

Zar svi ne znaju kako gnomi rado lutaju?

Nije mogao ići u vrtić za gnome, nije se mogao igrati sa svojim prijateljima u šumi i njegovi ga prijatelji nisu mogli posjetiti.

Mali je gnom bio zatvoren u korijenju stabla, u svoj dom.

Bar je mogao gledati kroz prozor kroz stijenje i korijenje. Bio je iznenađen da može toliko toga vidjeti. Mali su mravi jurili okolo, šarene bube su se pentrale gore dolje po otpalom lišću, a zečići savijenih ušiju uskakali su i iskakali iz svojih rupa.

Ali i uz sve ove stvari koje je mogao promatrati, mali je gnom postajao nestrpljiv. Zašto je i dalje morao ostati doma? To mu nije imalo smisla da ne može okolo skitati.

Tad mu je Majka stablo rekla:

''Stvari nisu kao što su prije bile – ali vjeruj mi – uskoro bit ćeš slobodan ti, vjeruj mi, vjeruj mi.''

Mali je gnom u svom srcu znao da uvijek može vjerovati Majci stablu.

Majka stablo nosi mudrost cijele šume!

Majka stablo je znala sve o svemu. Ptice i vjetar su bili njeni prijatelji i glasnici. Svaki su je dan posjećivali i donosili joj vijesti o velikom širokom svijetu.

Mali je gnom mogao čuti kada bi ptice došle. Mogao ih je čuti kako pjevaju visoko u granama Majke stabla.

Mali je gnom mogao vidjeti kad bi vjetar dolazio u posjet. Mogao je vidjeti kao se grane savijaju tamo amo. Ponekad je morao zatvoriti svoj prozor da mu ne uđu lišće i prašina koje je uskovitlao ovaj zaposleni prijatelj!

Svaki mu je dan Majka stablo nastavila šaputati:

''Stvari nisu kao što su prije bile – ali vjeruj mi – uskoro bit ćeš slobodan ti, vjeruj mi, vjeruj mi.''

I tako je mali gnom morao vjerovati, i mali je gnom morao čekati. Uskoro, znao je, bit će opet slobodan da napusti svoj dom među kamenjem i korijenjem stabla. Uskoro, znao je, bit će slobodan da skita opet u predivnoj šumi.

A dok je čekao, bio je iznenađen koliko puno stvari je mogao naći koje može raditi u svojoj udobnoj maloj kući u korijenju stabla.

Mali gnom može plesati

Mali gnom može pjevati

Mali gnom može slikati i crtati

I na podu se preko glave prevrtati.

Mali gnom može plesati

Mali gnom može pjevati

Mali gnom može čistiti i kuhati

I sa slikovnicom se sklupčati.

Mali gnom može plesati

Mali gnom može pjevati

Mali gnom može \_\_\_\_\_\_\_\_\_\_

I \_\_\_\_\_\_\_\_\_\_\_\_\_\_\_\_\_\_\_\_\_\_\_

Mali gnom može plesati

Mali gnom može pjevati

Mali gnom može \_\_\_\_\_\_\_\_\_\_

I \_\_\_\_\_\_\_\_\_\_\_\_\_\_\_\_\_\_\_\_\_\_\_

Mali gnom može plesati

Mali gnom može pjevati

Mali gnom može \_\_\_\_\_\_\_\_\_\_

I \_\_\_\_\_\_\_\_\_\_\_\_\_\_\_\_\_\_\_\_\_\_\_

*Bilješka. Odabrala sam napisati ovu priču sa ''zrcalnom'' strukturom – priča jednostavno reflektira situaciju i širi se na nju sa slikama koje pomažu podijeliti poruku koja je prejaka da biste je izravno rekli maloj djeci. Nisam obećala nikakvo određeno vrijeme jer bi to bilo neodgovorno jer ga nitko u ovoj fazi ne zna. Cilj priče je ohrabriti prihvaćanje sadašnje situacije socijalnog distanciranja, i pomoći da motiviramo djecu da pronađu i uživaju u aktivnostima koje mogu raditi u svom domu.*

*Za one kojima je ''ljekovita priča'' nova, priče nam mogu pomoći da upravljamo emocijama koje se mogu pojaviti kod različitih vrsta gubitaka i zahtjevnih situacija. Omogućavajući istinu radije nego opirući se njoj, i oblačeći istinu u ruho imaginacije, priča može pomoći proces utkivanja istine u svakodnevni život, naročito s malom djecom.*

*Priča će biti uvrštena u poglavlje ''Gubitak zdravlja i dobrobit'' u mojoj idućoj knjizi pod naslovom ''Priče za svjetlo u noći: zbirka priča za tugovanje i gubitak za djecu, obitelji i zajednicu'' (koju bi trebao tiskati krajem 2020. Hawthorn Press, Velika Britanija) – u knjizi će biti više od 80 priča u različitim poglavljima… priče za gubitak voljenih osoba, gubitak mjesta, gubitak obiteljskih veza, gubitak ljubimca, gubitak zdravlja i dobrobiti, gubitak povjerenja, i tugovanje i gubitak okoliša.*

MALI GNOM ZATVOREN U DOM (Rimovana verzija)

Mali gnom zatvoren u dom!

Ne može se s prijateljima igrati,

Niti može lutati.

Zatvoren sasvim sam,

Među korijenjem stabla u svoj dom.

Zar svi ne znaju

Kako gnomi rado lutaju!

Majka stablo šapnu… ''Slušaj,

Stvari nisu kao što su prije bile –

ali vjeruj mi – uskoro bit ćeš slobodan ti.''

Mali je gnom mogao znati

Da Majci stablu može vjerovati.

Majka stablo je bila najmudrija od svih.

Pa je mali gnom morao vjerovati

I da postane slobodan – strpljivo čekati.

U Majci stablu gore visoko

Ptičji je pjev bio radostan,

A vjetar svud naokolo leta,

Donoseći vijesti svaki dan

Iz velikih daljina svijeta.

Na dnu stabla u korijenju

U njegovom čvornatom domu

Puno je posla malom gnomu,

Jer traži mnogo stvari za činiti…

I ti ih možeš raditi!

Mali gnom može plesati

Mali gnom može pjevati

Mali gnom može slikati i crtati

I na podu se preko glave prevrtati.

Mali gnom može plesati

Mali gnom može pjevati

Mali gnom može čistiti i kuhati

I sa slikovnicom se sklupčati.

Mali gnom može plesati

Mali gnom može pjevati

Mali gnom može \_\_\_\_\_\_\_\_\_\_

I \_\_\_\_\_\_\_\_\_\_\_\_\_\_\_\_\_\_\_\_\_\_\_

*Autorska prava: S u s a n P e r r o w © 2 0 2 0 – w w w . s u s a n p e r r o w . c o m*

*Naslov izvornika: The Little Gnome Who Had to Stay Home*

*Prijevod: Snježanka Jadrijević*